《题张鹤野鸣鹤图》
明代·唐穆

郁郁望青野，昂藏有仙姿。众鸟不比俦，孤高自幽奇。

嘎然向空啸，慷慨舒光仪。零零祥露降，袅袅清风随。

凛凛寒威斗，萧萧夜气吹。眷兹灵耿性，岂似浪味咿。

孤琴亦难宣，千载空中词。清晨入雷鼓，洛阳远闻之。

何况凌云冈，钧奏迭笙篪。志公飏林麓，庾子唳孝思。

何况托王土，宁忍噤明时。徽音不多得，一鸣震天逵。

鴳鸠既屏迹，鸾凤应相期。但作盛世鸣，不为尘网羁。

繄彼啄群鸟，终日受拘縻。含声樊笯中，低俛徒凄其。

悠哉九皋情，举世谁能知。

作者简介：唐穆，字养吾。冑长子。琼山（今属海南省）人。明世宗嘉靖十七年（一五三九）进士。官至礼部员外郎。有《馀学录》。传附康熙《琼山县志》卷七《唐胄传》。唐穆诗以民国二十四年海南书局印《海南丛书》第三集《传芳集》（唐胄、唐穆、唐秩父子三人诗文合集）所收唐穆诗为底本，参校明陈是集《溟南诗选》。